Kažimír, Peter, podpredseda vlády a minister financií SR (2014-12-03):
Ďakujem. Takže taký malý rozpočet. Čo je cieľom návrhu rozpočtu Eximbanky na budúci rok? Kľúčovo ide o pokračovanie a zintenzívnenie obchodných aktivít Eximbanky súvisiacich s podporou exportu slovenských podnikateľských subjektov. Eximbanka v roku 2015 plánuje podporiť slovenský export v celkovom objeme 2,1 mld. eur. Z toho prostredníctvom úverových a záručných aktivít v objeme 1,4 mld. eur, čo je o skoro 3 % viac, presne 2,9 % viac v porovnávaní s očakávanou skutočnosťou za rok 2014, a prostredníctvom poisťovacích činností v objeme 0,7 mld., čo je o 12,5 % menej oproti predpokladom za rok 2014. Celkový objem aktív ku koncu roku 2015 sa predpokladajú vo výške 405,3 mil. eur, čo je menej oproti očakávanej skutočnosti za rok 2014 o 2,4 %. Zníženie bilančnej sumy v roku 2015 súvisí najmä so znížením stavu technických rezerv na poistenie. Ide o reálne vyplatenie poistných plnení a ide aj o zníženie objemu vložených prostriedkov holdingového fondu v rozpočtovom roku. Obchodovateľné aktíva podporujúce export sa predpokladajú vo výške 242,1 mil. eur, čiže oproti očakávanej skutočnosti za rok 2014 pokles o skoro 10 mil. eur. Uvedený pokles súvisí so znížením stavu vývozných, dovozných a eskontných úverov v bankách. Rozpočtovaný objem vkladov v bankách ku koncu roka 2015 vo výške 157 mil. eur je oproti očakávanému stavu za rok 2014 vyšší o 9,6 mil. eur. Súvisí to s objemom disponibilných voľných zdrojov Eximbanky v sledovanom období. Časť zdrojov predstavujú aj prostriedky holdingového fondu a viazané prostriedky na klientskych účtoch. Hmotný a nehmotný majetok Eximbanky sa predpokladá v roku 2015 vo výške necelých 6 mil. eur. Návrh rozpočtu PASY za rok 2015 je plánovaný vo výške 405 mil. eur. Ťažiskom zdrojov určených na obchodné aktivity budú v roku 2015 fondy tvorené v rámci vlastných zdrojov financovania a základné imanie, ktoré bude doplnené prijatými úvermi od bánk. Návrh rozpočtu výnosov a nákladov na budúci rok predpokladá v ich základnej štruktúre tento vývoj: Čisté úrokové výnosy sú rozpočtované vo výške 7,2 mil. eur, čo predstavuje pokles oproti očakávanej skutočnosti za rok tento o 3,3 percenta. Odrážajú nárast úverových aktivít a negatívny vplyv nízkych úrokových sadzieb na peňažnom a kapitálovom trhu. Čisté výnosy z poplatkov a provízií plánuje Eximbanka vo výške 1,3 mil. eur. Čisté výnosy spojené s poisťovacou a zaisťovacou činnosťou sú rozpočtované v objeme 300-tisíc eur a predstavujú pokles oproti očakávanej skutočnosti o skoro 40 % a ich pokles súvisí s vyššími nákladmi na poistné plnenie v roku 2015. Eximbanka predpokladá v roku 2015 prevádzkové náklady v celkovom objeme 8 mil. eur, čo je viac o 166-tisíc oproti očakávanej skutočnosti tohto roku. Návrh rozpočtu Exportno-importnej banky na rok 2015 predpokladá výnosy vo výške 35 mil. 872-tisíc eur a náklady vo výške 35 mil. 389-tisíc a výsledok hospodárenia po zdanení vo výške skoro pol milióna eur a predpokladá sa, že v roku 2015 odvod zo zisku do štátneho rozpočtu, a tak je to zakomponované aj vo veľkom rozpočte verejných financií, ten odvod je 300-tisíc eur. Vláda súhlasila s týmto návrhom rozpočtu a zobrala, samozrejme, aj na vedomie nový fakt, a to rozhodnutie Eurostatu z októbra tohto roku, ktorým Exportno-importnú banku zaradila do verejného sektora. Ďakujem.